Alueiden komitean päätöslauselma aiheesta "Hajautettu yhteistyö sekä alue- ja paikallisyhteisöjen rooli Euro-Välimeri-kumppanuudessa"



Virallinen lehti nro C 156 , 06/06/2000 s. 0047 - 0048



Alueiden komitean päätöslauselma aiheesta "Hajautettu yhteistyö sekä alue- ja paikallisyhteisöjen rooli Euro-Välimeri-kumppanuudessa" (2000/C 156/09) ALUEIDEN KOMITEA, joka ottaa huomioon paikallisviranomaisista ja hajautetusta Välimeren yhteistyöstä antamansa lausunnon (CdR 125/97 fin(1)), ottaa huomioon komission tiedonannosta "Euroopan unionin välimerenpolitiikan vahvistaminen - Ehdotukset Euroopan unionin ja Välimeren maiden yhteistyökumppanuuden täytäntöönpanemiseksi" antamansa lausunnon (CdR 371/95(2)), ottaa huomioon a) Stuttgartissa 15. ja 16. huhtikuuta 1999 pidetyn 27 ulkoministerin Euro-Välimeri-konferenssin tulokset ja etenkin loppujulistuksen 30 ja 31 kohdan, b) Kölnissä 3. ja 4. kesäkuuta 1999 pidetyn Eurooppa-neuvoston kokouksen puheenjohtajan päätelmät, c) tarpeen luoda aito Välimeri-politiikka tukemaan rauhaa ja vakautta alueella, joka on EU:lle strategisesti tärkeä, d) Euro-Välimeri-kumppanuuteen ja ennen kaikkea Meda-ohjelman käynnistämiseen liittyvät vaikeudet, e) tarpeen käynnistää pikimmiten uudelleen Välimeren alueen hajautettu yhteistyö siten, että alueet osallistuvat entistä tiiviimmin Euro-Välimeri-kumppanuuteen, f) hallinnointipuutteista huolimatta Med-ohjelmien erittäin voimakkaan vaikutuksen Välimeren alueen kahdentoista kumppanuusvaltion kansalaisyhteiskuntaan. Alueiden komitea 1. ilmaisee tyytyväisyytensä siihen, että Stuttgartissa pidetyn kolmannen Euro-Välimeri-ministerikonferenssin päätelmissä korostetaan, että alue- ja paikallisviranomaiset tulisi liittää entistä tiiviimmin Euro-Välimeri-kumppanuuteen ja hajautetulle yhteistyölle tulisi antaa lisäpontta 2. muistuttaa Kölnissä kokoontuneen Eurooppa-neuvoston kehottaneen "neuvostoa ja komissiota ensisijaisesti panemaan käytännössä täytäntöön Stuttgartissa tehdyt päätökset, erityisesti alueen sisäisen yhteistyön parantamiseksi kaikilla kumppanuusaloilla, sekä hallitusten ulkopuolisten toimijoiden osallistumisen lisäämiseksi" 3. kehottaa Euroopan komissiota sisällyttämään työohjelmansa tärkeimpiin tavoitteisiin Välimeren alueen arvostuksen lisäämisen ja erityisesti todellisen hajautetun yhteistyön käynnistämisen Euro-Välimeri-kumppanuudessa sekä osoittamaan siihen välttämättömät henkilöresurssit 4. pahoittelee, että Meda-ohjelman ensimmäisen vaiheen kolmannessa lohkossa Välimeren pohjois- ja etelärannikon alue- ja paikallisyhteisöjen osallistumisen tielle on asetettu vakavia esteitä 5. korostaa, että on ehdottomasti tarpeen yksinkertaistaa menettelyjä ja koordinoida AEKR- ja Meda-rahoitusta 6. toteaa uudelleen, että alueidenväliset tai alueelliset yhteistyökumppanuuden muodot edistävät sekä yhteistyötä että myös vuoropuhelua, rauhaa ja demokraattista kasvua 7. kannattaa alueiden välisten yhteistyösuhteiden ja viestinnän moninkertaistamista rajatylittävien yhteistyövälineiden sekä nykyisten alueidenvälisten yhteistyövälineiden avulla 8. painottaa kansalaisyhteiskunnan ja kansalaisjärjestöjen roolin edistämistä Barcelonan prosessin täytäntöönpanossa 9. edellyttää, että Meda-ohjelman uutta II-vaihetta käynnistettäessä Euroopan alueiden toimivalta huomioidaan entistä paremmin 10. kehottaa Euroopan komissiota käynnistämään Euro-Välimeri-kumppanuuteen kuuluvan, hajautettua yhteistyötä koskevan puiteohjelman, jonka lähtökohtana on alue- ja paikallisyhteisöjen panos sekä niiden muodostamat eri valtioiden väliset organisaatiot, jotka ovat osoittaneet yhteistä tahtoa osallistua prosessiin täysimääräisesti 11. kehottaa puheenjohtajaansa välittämään tämän päätöslauselman komissiolle, parlamentille ja neuvostolle. Bryssel 16. helmikuuta 2000. Alueiden komitean puheenjohtaja Jos Chabert (1) EYVL C 64, 27.2.1998, s. 59. (2) EYVL C 126, 29.4.1996, s. 12.